The Fiji Times Online | Nai Lalakai Online | Benuci na i kanakana e Rewa\nBenuci na i kanakana e Rewa Viliame Odro | Monday, November 13, 2017\nNA i sevu ni "Rewa Festival 2017", ka a tekivutaki e na siga Lotulevu ka la'ki vakacavari e na siga Vakarauwai, ni macawa sa oti e nanumi tiko me sa na vakayacori e na veiyabaki.\nE vakadeitaka mai na i tukutuku oqori kina Na i Lalakai, na Gone Marama Bale na Roko Tui Dreketi o Ro Teimumu Kepa.\nEra kaya na Marama ni vakanananu e tiko me baleta na kena maroroi kei na kena taqomaki na uciwai levu na Rewa kei na kena veivanua e volekata.\nTomana e na nodra kaya ni veisau ni draki (climate change) e sa vakilai sara tikoga e na uciwai na Rewa e na gauna oqo. Era kaya na Roko Tui Dreketi ni sega tale ni dua e benuca tiko na uciwai, o keda sara ga na i Taukei kei ira na wekada na Idia era tiko volekata na uciwai.\nQo e okati kina o ira na wekada mai na ulu ni wai mai cake, me vakataki Namosi, Naitasiri, Ra, Tailevu kei na veikoro e yatuni sobu mai e na bati ni uciwai na Rewa, e sa matau ga me viritaki ga e wai na benu, ka ni sega ni dua e raica, ka kena i karua ni na kuitaki sobu ka sega ni tiko ga e na vanua e viritaki kina.\nO ya e sa dua dina na veibenuci levu, e wili talega kina oqo na Kinoya Sewerage Plant, ka wili kece tiko kina na Siti Levu o Suva.\nNa benu sara tu ga mai na na noda benu na tamata (valelailai) ka soqoni vata kei na veivale lelevu ni yaya kei na wainimate gaga, na valenibula levu, ko na benu kece qo era na vakau kece ki na sewerage plant, koya e a buli ga me baleta na benu ni tamata, noda lako ga i valelailai, ka vakaleleci sara ki Kinoya na noda benu ga na tamata.\nIa, oqo na benu kece kau sa vakamacalataka qima tiko mai e cake, ni ra sa la'ki tini ki Kinoya, sa ra qai la'ki sovaraki tiko yani ki na neimami uciwai na Rewa, na neimami i kanakana na lewe ni vanua,' era kaya na Roko Tui Dreketi.\nEra tomana ni o ya na kauwai levu e tiko ni levu era vakanuinui sara tu ga e na uciwai, e na i kanakana, na matavuvale, o ira na gone koya na kena taqomaki e bibi sara tikoga kina na kena yadravi e na veisiga.\nKuria e na nodra tukuna ni dua sara talega na mataqali qio, ka yacana tiko na qio vai (Scalapt Hammerhead Shark) mai Rewa, e dodonu talega me maroroi baleta ni sa kilai levu tu e vuravura taucoko ni nodra valenibula ni vakasucu e tiko e na gusu ni wai na Rewa.\nEra kaya na Roko Tui Dreketi ni dodonu me taqomaki ni se bera ni dua na i binibini duka levu e la'ki tao, ka vakacacana na nodra valenibula ni vakasucu, me vaka na vakadidike e ratou vakaraitaka mai na Iunivesiti ni Ceva ni Pasivika e na tabana ni (Marine Studies).\nE na nodratou vakadidike na tabana ni vakadikevi ni veika bula e loma ni wai mai Iunivesiti ni Ceva, e ratou vakadeitaka mai kina ni o ira na qio oqo, veitalia sara na yasa ni vuravura cava era tu mai kina, na gauna ga ni nodra vakasucu, era na lesu tale mai e na gusu ni wai na Rewa, ra mai vakasucu ni bera ni ra qai lesu tale ki na nodra i tikotiko mai na veiyasai vuravura.\nEra tomana e na nodra kaya ni kena tubu tiko na wai, na veiveisau ni draki, na waluvu, na cagilaba, e sa sotavi tiko e na gauna oqo, sa nanumi gona kina na kena vakayacori oqo na Rewa Festival me vakananumi kina ni sega tale ni dua e na rawa ni taqomaka na uciwai me vakataki ira ga na tiko e bati ni wai.\nEra vakavinavinakataki rau talega o Aqela Cakobau kei Etu Tuqota na Roko Tui Dreketi, e na nodratou nanuma na Turaga i Taukei, mai Bureonoco vua na Turaga na Tui Noco, na Tunidai na Tuni mai Vutia, na Turaga na Tui Toga mai Naqavoka, na vanua e keli tiko kina na vanua ni nodra silikai na marama, na vanua mai Nacokoni mai Burebasaga na Marama na Roko Tui Matai kei iratou na Qase ni Vale mai Dreketi, mai wai vei iratou na Tui Raviravi, Tui Sawau, Tui Suva, na Rokobaleni e na kena qaravi na soqo oqo me vakabibitaki na veika era sotava tiko, ia, e levu ga e bale sara tikoga e na kena benuci tiko na uciwai.\n'Keitou vakavinavinaka sara talega vakalevu ki na Valenivolavola ni Yasana, o ira na vei Minisitiri ni matanitu kei na vei kabani era tiko e na soqo siga tolu oqo, e na dua tikoga na neimami rai e na toso e na veiyabaki mai muri.\n'Keitou vakavinavnaka vakalevu sara ki vei ira na vei kabani era tokona mai na sasaga yaga oqo, a ya na Minisitiri ni Qoliqoli, na Tabana ni Veitaqomaki e wai kei na Tabana ni Ovisa, na Tabacakaca i Taukei, na Coca Cola, na BulaFM, na Pacific Building Solutions, na Marist Old Boys e na nodratou mai cicivaka na veitau bilibili, na UNDP kei na vuqa tale na kabani, e na nodra veivuketaka na kena sa vakacacani tiko na uciwai, ka sa yaco sara tikoga oqo e na neimami i kanakana,' era kaya na Roko Tui Dreketi.\nNa vuna o ya e sa tiko kina na kauwai mai vei iratou na Turaga i Taukei, kei na Rewa Care e na kena biu vata e dua na ka me rawa ni ra raica na lewe ni vanua e na neimami kalawa vata tiko yani e na veisiga ni mataka.\nSa kerekere vakabibi sara tiko na Gone Marama Bale na Roko Tui Dreketi ki vei kemuni na lewe ni vanua ko ni vakaitikotiko mai na ulu ni wai kei kemuni kece na vakaitikotiko e bati ni wai, ke rawa ni veitauriligataki na sasaga yaga e ratou sa tekivuna na yasana o Rewa e na yabaki oqo, me rawa ni vakalailaitaki na kena benuci tiko na uciwai. Era tomana e na nodra kaya ni benu ka a soqoni mai e na i matai ni siga, e sega walega ni benu ni kakana, se benu ga ni vale, e tu sara ga kina na tikitiki ni lori, na kato ni waililiva, na misini ni savasava, na taqe ni kasi lala. E ra sa wasea tale tikoga na kena dau na veibenu kece oya me rawa ni laurai na benu e rawa ni vuki tale me qele, kei koya ka na taura tu e vicasagavulu na yabaki ka na sega ni vakarusai rawa.\nEra vakaraitaka na Roko Tui Dreketi ni gauna e ra sa na vakadewataki oti kece kina na benu oya, ena qai vakaivolataki ka vakaraitaki tale vei ira na lewe ni vanua me ra rawa ni kila na veimataqali benu cava era biuta tiko i wai ka vakabacari ira sara tikoga na lewe ni vanua o Rewa. Na i matai ni siga e soqoni mai kina na benu e na vei tikina e Rewa ka vakakina mai Naitasiri e yacova sara yani na 50 na tani ka sa dua na tamani i benubenu vakaitamera.\nEra vakavinavinaka na Roko Tui Dreketi ki vei ira na wekadra mai na koro ko Naganivatu e na yasana o Naitasiri e na nodratou vakarautaka mai na bilibili ka mai vakayagataki e na siga Vakaraubuka kei na Vakarauwai. Sa tu na nodra vakanuinui ni na levu cake sara na veitokoni e na veiyabaki ka sa tu oqo e matada, ka ra nuitaka tu ni na lailai sara na benu e na biu tiko ki wai me tekivu oqo ka lako yani.


Na veisau e yaco ki na noda soqoni ni Sigatabu e vakabibitaka na vakatabui ni soqoni ni sakaramede, e kilai ka bibi duadua ena noda sokalou vakamacawa.\nSa toso vinaka tiko vei au na ka kece, me yacova saraga noqu raica na wai ni matadra na itabagone era tiko ena matasere. Na wainimata oqori sa dua na ivunau maqosa au na sega ni rawa ni solia.\nNi rai cake mai batiniwai, siviti ira na lewevuqa era gadreva yani me ra laki papitaiso mai ligana, a raica yani o Joni na Dauveipapitaisotaki ni lako vakayawa tiko mai na tavalena, ko Jisu mai Nasareci, ni taubale tiko mai vua me mai kerea na ka vata oya. Ena yalo vakarokoroko, ia era a rogoca rawa o ira era tu voleka, ni a cavuta o Joni e dua na vosa ni veivakacaucautaki ka se dau yavalati keda tu ga ni sa oti qo e rua na udolu na yabaki: “Raica na Lami ni Kalou.”1\nE veivakavulici dina sara ni a sega ni kacivi Koya ko “Jiova” se “iVakabula” se “Dauveisereki” se na “Luve ni Kalou” sara mada ga, o koya ka parofisaitaki tu ni na mai caramaka na sala nei Jisu—e dina ga ni Nona kece na vei itutu oqori. E sega, ni a digitaka o Joni na iyaloyalo taumada ka rairai kilai levu duadua ena nodra ivalavala vakalotu na nona tamata. E qai vakayagataka me ivakaraitaki na isoro lami e dau cabori me sorovaki kina na ivalavala ca kei na yaluma, ni vuravura sa lutu tani kei ira kece na tamata lutu tani era tu kina.\nYalovinaka ni vakatara meu nanuma lesu vakalailai na itukutuku makawa oya.\nNi rau sa vakatalai tani mai na Were ko Iteni ko Atama kei Ivi, sa tu e matadrau e dua na vunilagi rerevaki. Ni oti nodrau dolava na katuba ni bula vakayago oqo vei keda, erau sa sogota kina vei rau na katuba ni bula tawamate rawa kei na bula tawamudu. Ena vuku ni ivalavala ca erau digitaka ni rau sa kila tu, erau na sotava kina na mate vakayago ka vakatalai tani vakayalo, ka tawasei vakadua mai na iserau ni Kalou me tawamudu.2 Na cava me rau cakava? Ena dua beka na sala me rau dro tani kina mai na leqa oqo? Eda sega ni kila se vakacava na levu ni idusidusi erau a ciqoma ena nodrau tiko voli ena were ko iteni a vakatarai me rau nanuma voli, ia erau a nanuma ni dodonu me rau cabora me isoro vua na Kalou e dua na lami savasava, sega na kena ca, na lami ulumatua ni nodra qelenisipi.3\nA qai lako mai e dua na agilosi me vakamacalataka ni isoro oqo e dua na kena mataqali, e dua na ivakatayaloyalo ni ivakacacabo ena vakayacora ena vukudrau na iVakabula ni vuravura ena qai muri mai. “Na ka oqo sa ivakatautauvata ni nona vakacabori Koya na Le Daubau Ga nei Tamada,” a kaya na agilosi. “O koya, … mo veivutuni ka masuta tikoga na Kalou ena yaca ni Luvena ka tawamudu.”4 Kalougata sara, ni tiko na sala meda vakabulai kina kei na sala cake.\nEna matabose taumada mai lomalagi, a yalataka kina na Kalou vei Atama kei Ivi (kei keda kece sara) ni na yaco mai na veivuke mai Vua na Ulumatua Tagane nei Tamada o koya sa savasava sara ka sega na tikina e ca, na Lami ni Kalou “sa vakamatei mai na ivakatekivu kei vuravura,”5 me vaka a qai vakamacalataki Koya kina e muri na iApositolo ko Joni. Ni ra vakacabora na ivakatakarakara ni nodra isoro lami lalai ena bula oqo, era sa vakaraitaka kina ko Atama kei ira kece nona kawa ni ra kila ka vakararavitaka na vakabulai ni yalodra ena isoro ni veivakaduavatataki nei Jisu o Koya na iLumuti.6 E muri, e a qai vakayacori na cakacaka vakalotu oqo ena valecavu ena lekutu, ni oti oya, ena valetabu a qai mai tara ko Solomoni.\nE kalouca, me vaka e tukuni ena Veiyalayalati Makawa, ni a sega soti ni lako vinaka sara na sokalou ni vakacabo lami savasava, me ivakatakarakara ni veivutuni dina kei na bula yalodina. Na iwali savasava e dodonu me salavata mai kei na vakacabo isoro vakaoqori e sega ni dau dede sara ena so na gauna me rawa ni mamaca kina na dra ena dela ni vatu. A sega ni dede na kena mana me tarova na veivakamatei vakaveitacini, ena nona vakamatei Epeli na tacina o Keni ena imatai ni itabatamata.7\nE a yaco tiko mai na veivakatovolei kei na bula leqaleqa vakaoqori ena vica na senijiuri, sa rauta me ra lagasere ena reki na agilosi mai lomalagi, ni sa qai mai sucu ko Jisu—o Koya na Mesaia ka yalataki tu mai vakabalavu. A tarava yani nona mai veiqaravi vakalekaleka, o Koya na sipi savasava sara ni Lakosivia, ni a vakarautaki ira Nona tisaipeli ni bera Nona mate me tekivutaka na sakaramede ni Vakayakavi ni Turaga, me baleta na cakacaka vakalotu me vakayacori ena taudaku kei Iteni. E dodonu me caka tikoga na vakacacabo, ena gadrevi tiko ga na isoro, ia me titobu, ka vakatamata yadua cake mai na vakadavei ni dra ni lami ulumatua. A tukuna na iVakabula vei ira na Nifaiti, ni oti Nona Vakaturi cake mai na mate:\n“Ia mo ni kakua tale ni vakadavea na dra ka vakacabora vei au. …\n“… Ia mo ni na cabora ga me isoro vei au na yalo raramusumusu kei na yalo bibivoro. Ia ko koya yadua sa lako mai vei au ena yalo raramusumusu kei na yalo bibivoro, au na papitaisotaki koya ena bukawaqa kei na Yalo Tabu. …\n“… O koya, …mo ni veivutuni, … mo ni bula kina.”8\nKemuni na taciqu kei na ganequ lomani, ni sa vakabibitaki me vakalevutaki na vulici ni kosipeli e vale, sa bibi sara vei keda me da nanuma ni se ivakaro tikoga vei keda me da “lako ki na vale ni masumasu ka cabora na [noda] sakaramede ena nona siga tabu.”9 Me ikuri ni kena vakalevutaki na gauna ni vuli kosipeli e vale, na iwalewale vakavoui ni sokalou ena Sigatabu sa caka me vakalailaitaka na levu ni soqoni ena dua na ivakarau me vakavotui kina na bibi ni noda vakanamata ki na soqoni tabu ni sakaramede ni iVakayakavi ni Turaga ni sa soqoni bibi duadua ni sokalou vakamacawa. Me da nanuma ena noda dui vakanananu vakataki keda ni a mate na Karisito mai na kavoro ni yalo ena Nona colata duadua ga na ivalavala ca kei na yaluma ni kawatamata taucoko.\nMe vaka ni da a cau ena icolacola rerevaki oya, na mataqali gauna vaqori e kaciva na noda vakarokoroko. O koya, eda sa vakayaloqaqataki me da totolo mai ena yalo vakarokoroko ki na noda veisoqoni, vakaisulu rakorako ni da mai vakaitavi ena dua na cakacaka bibi vakalotu. Sa yali yani vakalailai na ibalebale dina ni “Sulu ni Sigatabu” ena noda gauna oqo, ena vuku ni noda dokai Koya eda lakova yani Nona iserau, sa dodonu me da vakalesuya tale mai na ivalavala oya ena keda irairai kei na isulusulu ena gauna kei na vanua e rawa nida vakayacora kina.\nMe baleta na yaco taudonu mai, ena dau kau tale na sakaramede ena yalo loloma mera vakalougatataki na tina nira kau yani na gone, na kato e vakasinaiti tu ena pakete Cheerio, kei na daipa, ka ra dreketa tu yani nodra kato ia era kalougata nira yaco rawa mai. Kena ikuri, e tiko o ira na so tale era sega ni na levea rawa ni na tao nodra yadru ena soso ena mataka ni Sigatabu. Ia, vei ira oqo meda tukuna vei ira ni na ciqomi na bera ena so na gauna, ia kevaka e tao tikoga ena soso na yadru e vei-Sigatabu kece keimami sa vakatura mo volitaka na yadru se mo buluta na soso.\nEna yalo vata oqori, keimami sa vakatakekere kina vakaiapositolo me vakalailaitaki na kosakosa ena loma ni noda veivalenilotu. Eda dau taleitaka me da veitalanoa, e dodonu me vakakina—qo e dua na ka e dau taleitaki kina na lako i Lotu—ia me kakua ni dau mai vakayacori ena veivanua e sa vakatabui vakatabakidua me baleta na sokalou. Au leqataka ni o ira na vulagi eda sega ni vakabauta vata era na kidrowataka na kosakosa sega kina na vakarokoroko ena vanua e dodonu me kena itovo na masumasu, na ivakadinadina, kei na vakacegu. De rairai e na kidrowa talega kina ko lomalagi.\nEna vakaikuri ki na yalo ni noda soqoni ni sakaramede kevaka era sa dabe rawa tu mai cake ko ira na iliuliu era vakatulewa ni se bera sara na gauna ni tekivu, mera vakarorogo tiko ki na ivakatagi ni curumai ka vakaraitaka ena vakarokoroko na ivakarau e dodonu me da vakamuria. Kevaka e yaco tiko na veivosaki wale mai na tavata, eda na sega ni kidrowataka na veivosaki wale vei ira na ivavakoso. Eda vakacaucautaki ira na matabisopi era sa vakalailaitaka tiko na veika e dau kacivaki dau veivagolei tani mai na yalo ni sokalou. O au, e dua, au sega ni raitayaloyalotaka rawa e dua na bete me vakataki Sakaraia—ena vevaletabu makawa ni Turaga, ni sa vakarau me vakaitavi ena itavi dokai duadua ni vakacabo isoro vakabete levu me na qarava ena nona bula taucoko—au sega ni rawa ni vakasamataka me rawa ni laki tu vakadua ena yasa ni cabocabo ni soro me vakananumi keda ni sa vo e ono na macawa me caka na veitau motoka ni vakatatalo ka sa vakarau sogo na volayaca.\nKemuni na taciqu kei na ganequ, na auwa oqo sa vakatabuya na Turaga me auwa bibi duadua ena loma ni noda macawa. Ena ivakaro, eda vakasoqoni vata mai kina me baleta na cakacaka vakalotu ka ciqomi vakarabailevu duadua ena Lotu. E vakananumi tiko kina o Koya a kerea ke rawa ni kau tani vua na bilo sa vakarau me gunuva, ia a bolea ga baleta ni kila o Koya ena vukuda ena sega kina ni rawa ni kau tani. Ena veivuke sara kevaka eda na vakananuma ni dua na ivakatakarakara ni bilo oqori sa soli tiko mai vakamalua ena noda iyatu dabedabe ena ligana e dua na dikoni yabaki 11 se 12.\nNi sa yaco mai na auwa bibi me da solia kina noda iloloma ni solibula vua na Turaga, sa dui tu noda ivalavala ca yadudua kei na malumalumu me da walia; oqori na inaki eda tiko kina e kea. Ia eda na qaqa cake ena gauna ni yalomalumalumu vakaoqori kevaka eda nanumi ira na yalo raramusumusu kei na yalo yaluma era wavoliti keda tiko. Era sega soti ni yawa mai vei keda eso era luluvu tiko—e taudaku se e lomadra—ena gauna ni sere ni sakaramede kei na nodra masu na bete oqori. Meda kila tiko na veika oqori ka solia na noda tikina lailai ni veivakacegui kei na bilo lailai ni yalo loloma—ka vakatabuya vei ira? se kivua na lewenilotu ka sotava na dredre ka sega ni tiko ena soqoni, ka vakavo ga kevaka eda na veiqaravi, ena sega talega ni tiko ena macawa ka tarava? se vei ira na tacida kei na ganeda era sega ni lewe ni Lotu ia era sa tacida dina ga? E sega ni lailai rawa na leqa ena vuravura oqo, e loma ni Lotu kei na taudaku talega ni lotu, ni ko veiraiyaki e veiyasana kece ko na raica e dua sa rui bibi dina na mosi e colata voli ka kena irairai ni na sega ni oti rawa na mosi ni yalona. E dua na sala me da “dau nanumi koya tikoga” kina10 sai koya me da duavata kei na Vuniwai Levu ena Nona itavi e sega ni oti rawa mera tokoni ko ira e bibi nodra icolacola ka vakacegui ira era rarawa.\nKemuni na itokani lomani, ni da duavata mai ena veiyasai vuravura taucoko ena veimacawa ni da nuitaka ni sa torocake tikoga na bibi ni kena vakadinadinataki na Nona isolisoli vakaturaga ni veivakaduavatataki na Karisito ki na kawatamata, me da kauta ki na icabocabo ni sakaramede na yalo ni “mositi koya ni mositi au.” Ia ni da raica lesu, da masulaka, ka vakavouya tale noda veiyalayalati, me da rawata mai na gauna bibi oya “na dau vosota ena rarawa, … ka yalo marau.”11 Me baleta na vosota kei na yalo marau vakaoqori, me baleta na savasava kei na inuinui vakaoqori, au masulaka ena vukuda kece sara ena yacai Koya ka dovia na imatai ni madrai ni veivosoti o koya ka livia na waini savasava ni veivueti, sai Jisu Karisito na Lami cecere ka dauloloma ni Kalou, emeni.\nRaica na 2 Nifai 9:8–9.\nRaica na Mosese 5:5; raica talega na Lako Yani 12:3–10.\nRaica naMosese 5:7-8; raica talega Mosese 5:5.\nRaica na Bible Dictionary, “Anointed One,”; raica talega na iDusidusi ki na iVolanikalou, “Anointed One,” scriptures.ChurchofJesusChrist.org.\nKena irairai, nona vakamatei Epeli o Keni, e dua na ivalavala e vakarota o Setani, e rawa ni vu mai na nona cudruvaka o Keni na kena sega ni ciqomi na nona ivakacacabo ni isoro vua na Turaga, ka qai ciqomi na nei Epeli.\n“Sa vakarautaka na … Kalou e dua na isoro ena nona solia na Luvena, o koya ena … dolava e dua na katuba me na curuma yani na tamata ki na iserau ni Turaga. …\n“Ena vakabauti ni isoro se ituvatuva ni veivueti, a cabora o Epeli vua na Kalou e dua na isoro a ciqomi, na ulumatua ni qelenisipi. A cabora o Keni na vua ni qele, ka sega ni ciqomi. … [Na nona isoro a dodonu me okati kina na vakadavei ni dra” ( Nodra iVakavuvuli na Peresitedi ni Lotu: Josefa Simici , 48; raica talega na 107–8).\n3 Nifai 9:19–20, 22.\nVunau kei na Veiyalayalati 59:9.\nMoronai 4:3; 5:2.\n“Meu Savasava Tu,” Serenilotu, naba 73.


Onadiko Disscussion • View topic - Koronivuli i Tavua\nKoronivuli i Tavua\nby Vuanimasei on Thu Sep 20, 2007 6:42 pm\n1) A ru sa vaitavi na tina ina kea lai vaoti na tara ni 'computer room',\n2)O koru me i Brisbane ina kea soli me va i loloma na computer.\n3)O koru i Merika(Bay Area) ina kea voli e rua na i koti ni o, qa rua na brushcutter ni koronivuli.\n4) Sa kerei ve datou na vuli oti/taukei ni koronivuli i Niu Siladi, Serene,Igilagi, qate vi yasa i vuravura leqa eso medu vuke riki me na ledu koronivuli. [/color]\nby maca vana on Tue Oct 23, 2007 3:44 am\nau kerea meu tukuni au mada. O au na gone ni Tailevu ka'u a vuli e Nadi District School ena yabaki 1968-1973. Ko nikua qi sa vainono vali e Serene. Qi na tovolea sara vakaikai mequ veitaratara kei koru navuli oti me na lia na veitataki me baletia ga na veivuke yani e koro ni vuli. Vina valevu\nby Vuanimasei on Wed Oct 24, 2007 3:32 pm\nVina du riki na lem lomania na koronivuli o a vuli ke.Isa kerei mako ei rewa ni videredere vuaru na ledatou me i Sydney qa me volai me mutu yaca, ina vuku ni soli ina Tiseba, 2008.\nby Yavulo on Wed Nov 21, 2007 9:16 pm\nCola vina administrator,\nVina valevu na website totoka ko sa tara, meda rewa ni videredere ke na viwekani na vanua de dui no tu ke. Sa yawa, sa reva o Tai Qoro qa sa nokoto na kei sosomi!!\nVavinavina i va tavale Vara na i taba ni ledu koronivuli i Tavua, du sa loloma na kei tuvaki, ia lamei vavuvakasama muni meda cuqenia ko na soli ni Tiseba 2008. Sa lia na numia vina ni da tauyavu kece mei ke, sa cau ledu otela vina, qa si kodaki tu na ledu koronivuli.\nLoloma mei na Gold Coast.\nJoined: Mon Nov 19, 2007 6:34 pm\nVina du riki Luse\nby Vuanimasei on Wed Nov 21, 2007 10:53 pm\nIo sa du sara, sa dodonu me mosi ci da na i tuvaki ni koronivuli,balejia esi kodaki tu ga me i na gauna i mata, da sa dei vuli me i ke qa si lia tu ga.\nMako dei tam tara o cei me qei tara ?\nVina du riki na lem sa bole ina soli ni Tiseba 2008 !\nNa vuli i Tavua.\nby Keu on Fri Nov 30, 2007 2:25 am\nCola, vina na taukei ni website\nVinaka na yalomatua, qania na lem lomania na i tuvaki ni ledu koronivuli.\nIsa, qu saravia nai taba, tam sese na gauna aru si noke o Master Dhani qania o Master Bulu. Valoloma sara ga nakei tuvaki vabibi ni du notu ina "jetset town". A ke reva na lem dau sasaga, tamacala o cei na lame i tara.\nVinaka na vecei mam rewa na kumuni soli ni Tiseba 2008, esi yawa na kea gauna meda vavarau, dau dredre na last min sei kuca?\nQi nuitakinia ni na cau na ex-scholar ei na vivuke me ko na ledu sasaga.\nLoloma vabiri sara mei Vancouver.


Vakabula e Tini na Vukavuka o Jisu (Luke 17) | Bula i Jisu\nVAKABULAI E TINI NA VUKAVUKA\nE gole ina korolevu o Ifireimi ena vuaicake kei Jerusalemi o Jisu, mani seva kina nodra sasaga na Sanadrini mera vakamatei koya. Ena nona tiko voli e kea kei ratou na tisaipeli, e yawaki ira kina na kena meca. (Joni 11:54) Ia sa voleka na Lakosivia ni 33 G.V., sa na toso tale kina na ilakolako i Jisu ina vualiku. Ena takosovi Samaria me gole sara i Kalili. Qo na iotioti ni gauna ena butuka kina na vanua qo ni bera nona mate.\nNi curuma tiko o Jisu na veikoro ena ilakolako qo, e sotava sara e tini na tagane vukavuka. Na mate qo e rawa ni kania vakamalua na viciko, me vaka na iqaqalo ni liga, iqaqalo ni yava se daliga. (Tiko Voli Mai na Lekutu 12:10-12) Era vakaroti ena Lawa ni Kalou na vukavuka mera kacivaka “Dukadukali, dukadukali!,” mera tiko tale ga vagalala.—Vunau ni Soro 13:45, 46.\nEratou mani sega ni volekati Jisu yani na le tini na vukavuka. Eratou kaci ga vakadomoilevu: “Jisu, Qasenivuli, ni lomani keitou!” Ni raici ratou na vukavuka o Jisu, e kaya: “Dou lai vakaraitaki kemudou vei ira na bete.” (Luke 17:13, 14) E vakaraitaka e keri o Jisu na nona doka na Lawa ni Kalou, ni nodra itavi na bete mera vakarogoya ni sa vakabulai na vukavuka mai na kena mate. Oti era sa qai rawa ni maliwai ira tale na lewenivanua.—Vunau ni Soro 13:9-17.\nEratou vakabauta na tini na vukavuka ni rawa ni veivakabulai vakacakamana o Jisu. Eratou gole sara vei ira na bete, ia e se bera mada ga ni ratou vakabulai. Ni ratou se lako tiko, sa vakalougatataki nodratou vakabauti Jisu. Eratou vakila, eratou raica tale ga ni ratou sa vakabulai!\nEratou gole sara na le ciwa ni ratou vakabulai oti, ia e lesu me lai vaqarai Jisu e dua na kai Samaria. Dua na ka nona vakavinavinakataka na veika sa yaco vua. E “vakacaucautaka na Kalou ena domolevu,” ni kila ni vakabulai koya na Kalou. (Luke 17:15) Ni rau sota kei Jisu, e tekicuva e matana qai vakavinavinaka vua.\nE kaya sara o Jisu vei ira na tu e kea: “A sega beka ni vakabulai e le tini? I vei ga o ratou na le ciwa? Na kaitani ga qo e lesu mai me mai vakacaucautaka na Kalou? Sega tale ni dua?” E tukuna o Jisu vua na kai Samaria: “Tucake mo lako, e sa vakabulai iko nomu vakabauta.”—Luke 17:17-19.\nE vakaraitaka o Jisu ena nona vakabulai ratou na tini na vukavuka ni tokoni koya na Kalou. Dua vei ratou na tini e vakabula o Jisu sa rairai muria sara na sala ina bula. Sa sega ni vakayagataki Jisu nikua na Kalou me veivakabulai. Ia e rawa nida muria na sala ina bula tawamudu ke da vakabauti Jisu. Vakacava eda dau vakaraitaka noda vakavinavinaka me vakataki koya na kai Samaria?\nE lako i vei o Jisu me vakaseva kina na sasaga me vakamatei?\nNa cava eratou tu ga kina vakayawa na le tini na vukavuka? Cava e kaya kina o Jisu me ratou lako vei ira na bete?\nNa cava eda vulica vua na kai Samaria?\niMeli iMeli Vakavinavinaka e Dua na Vukavuka\njy wase 92 t. 216